OpenLLM-France/wikimedia huggingface dataset:
# Saint-Pierre eta Mikeluneko Lurralde Kontseilua

Saint-Pierre eta Mikeluneko Lurralde Kontseilua (frantsesez: Conseil Territorial de Saint-Pierre-et-Miquelon) frantziar kolektibitate hartako gobernuaren adar legegilea da. 2007ko otsailaren 22ra arte Kontseilu Orokorra (Conseil Général) izena zuen, baina ordutik aurrera eta botere handitzearen ondorioz izena Lurralde Kontseilura (Conseil Territorial) aldatu zen.
Lurralde Kontseiluaren egoitza Saint-Pierreko elizaren plazan dagoen bi solairuko eraikin laranja da.

## Osaketa

Lurralde Kontseilua 19 kidek osatzen dute non 15 kidek Saint-Pierre udalerria (commune) eta 4 kidek Mikelune-Langlade udalerria ordezkatzen dituzten.
2010ean presidentea Stéphane Artano da, Archipel demain ("Uhartedia bihar") alderdikoa.

## Harremanetan jartzeko

Conseil Territorial de Saint-Pierre et Miquelon Place de l'Église, Saint-Pierre
F97500, Saint-Pierre et Miquelon Tel + 508 41 01 02 Fax + 508 41 22 97

## Kanpo estekak

* Saint-Pierre eta Mikeluneko webgunea (Frantsesez) (Ingelesez)
* Datuak: Q2994335
# Saint-Pierre (Quebec)

Saint-Pierre Quebeceko udalerri bat da, Kanadan. Lanaudière eskualdean kokatuta dago, eta horren barruan dagoen Joliette konderriko eskualde-udalerria da. 2011ko zentsoaren arabera 305 biztanle zituen 9.97 kilometro koadroko azaleran.

## Kanpo estekak

* Datuak: Q3463206
* Multimedia: Saint-Pierre, Lanaudière, Quebec / Q3463206
# Saint-Pierre eta Mikeluneko bandera

Saint-Pierre eta Mikeluneko bandera ofiziala Frantziako hiru koloreko bandera da.
Saint-Pierre eta Mikeluneko bandera, Ipar Amerikan dagoen lurralde frantsesa, urre-koloreko ontzia azaltzen da, Grande Hermine ontzia irudikatzen duena. Ontzi horretan Jacques Cartier frantziarra iritsi baitzen 1535eko ekainaren 15ean uhartera. Ontzia fondo urdinean dago, eta zerua eta itsasoko urak irudikatzen ditu. Banderaren ezkerraldean goitik behera bertako herritarren jatorria adierazten duten banderak azaltzen dira: Ikurrina, Bretainia eta Normandiako banderak hurrenez hurren.

## Ikus, gainera

* Saint-Pierre eta Mikeluneko armarria

## Kanpo estekak

* Datuak: Q234956
* Multimedia: Flags of Saint-Pierre and Miquelon / Q234956
# Saint-Pierre de Montmartre eliza

Saint-Pierre de Montmartre eliza Parisko eliza katolikoa da, Montmartre muinoan dagoena, 18. barrutian. Hiriko bigarren elizarik zaharrena da, Saint-Germain-des-Prés-en ondotik. 1923an monumentu historiko izendatu zuten.

## Historia

Gaur egungo eliza dagoen leku berean merovingiar basilika bat zegoen, San Denisen omenezkoa. 1133an Luis VI.a Frantziakoak basilika erosi zuen, orduko oso hondaturik zegoena, eta haren ordez tenplu erromaniko bat erakiarazi zuen. Eugenio III.a aita santuak konsakratu zuen eliza berria 1147an. Luisen emazte Adelaida Mauriennekoak emakumeentzako abadia beneditar bat sortu zuen elizaren hegoaldean. Ehun Urteetako Gerran izandako kalteen ondorioz, konponketa handiak egin behar izan ziren. 1686an lekaimeak beste monasterio batera aldatu ziren. XIX. mendean eliza oso egoera txarrean zegoen, eta 1896an itxi zuten, segurtasun arrazoiengatik. 1899-1905 bitartean zaharberritu eta 1908an gurtzara ireki zuten.

## Erreferentziak

* ↑ Eglise Saint-Pierre-de-Montmartre. in: base Mérimée, ministère français de la Culture. culture.gouv.fr (Noiz kontsultatua: 2016-7-23).
* ↑ Eglise Saint-Pierre-de-Montmartre. patrimoine-histoire.fr (Noiz kontsultatua: 2016-7-23).

## Kanpo estekak

* Datuak: Q2300245
* Multimedia: Église Saint-Pierre de Montmartre / Q2300245
# Saint-Pierre eta Mikeluneko armarria

Saint-Pierre eta Mikeluneko armarria Saint-Pierre eta Mikelune bandera ez ofizialaren antzekoa da eta azpialdean "A mare labor" esaldia ageri da. Armarria banderaren aurretik León Jonerrek diseinatu zuen. Ezkutuaren zati nagusian itsasontzi hori bat ageri da fondo urdinean. Esaten denez, Grande Hermine itsasontzia da Jacques Cartier Saint-Pierrera eraman zuena 1536eko ekainaren 15ean. Goialdean uharteetako biztanle gehienen jatorria azaltzen duenen banderak azaltzen dira, ezkerretik eskuinera, euskaldunak, bretainiarrak eta normandiarrak.

## Ikus, gainera

* Saint-Pierre eta Mikeluneko bandera
* Ikurrina

## Kanpo estekak

* Datuak: Q1321969
* Multimedia: Coats of arms of Saint-Pierre and Miquelon / Q1321969
# Saint-Pierre katedrala

Saint-Pierre katedrala (frantsesez Cathédrale Saint-Pierre) Saint-Pierre eta Mikeluneko Saint-Pierre udalerrian dagoen katedral katolikoa da.
Saint-Pierreko lehenengo eliza 1816 eraiki zuten baina 1846ko eztanda batek suntsitu zuen. 1852an berreraiki baina 1902an sute batek berriro suntsitu zuen. Egungoa 1905 eta 1907 artean eraiki zuten.

## Kanpo estekak

* Datuak: Q2942441
* Multimedia: Cathédrale Saint-Pierre de Saint-Pierre-et-Miquelon / Q2942441
# Saint-Pierre eta Mikeluneko futbol selekzio nazionala

Saint-Pierre eta Mikeluneko futbol selekzio nazionala, Saint-Pierre eta Mikeluneko frantziar kolektibitateko jokalariek parte hartzen duten futbol selekzioa da. Ez dago FIFA edo CONCACAFera afiliatuta. Gaur egun arte, ez dute nazioarteko partidurik jokatu, nahiz eta 1999an Belize Hirian Belizerekin aurka 0-3 irabazi - partidua datu-baseeta agertzen da, baina Belizeko Futbol Elkartearen arabera ez zen inoiz jokatu.

## Erreferentziak

* ↑ (Ingelesez) Saint-Pierre eta Mikelune RSSSF webgunean. (Noiz kontsultatua: 2010-04-14).

## Kanpo estekak

* Datuak: Q736923
# Saint-Pierre kapera (Villefranche-sur-Mer)

Saint-Pierre kapera (frantsesez: Chapelle Saint-Pierre) Itsas Alpeak Departamenduko Villefranche-sur-Merreko Coubert kaian dagoen XVI. mendeko eraikina da.

## Historia

Saint-Pierre kaperak eraiki zen momentutik arrantzaleekin lotura estua izan du. Eraikina XVI. mendekoa da, ziur aski bigarren mendekoa, eta oso berritua dago. XX. mendean arrantzaleen sareak eta tresnak gordetzeko erabili zen. Kapera berriro ere 1957ko ekainaren 30ean berrinauguratu zen. 1996ko abenduaren 27an Monumentu nazionalaren izendapena jaso zuen.

## Jean Cocteau

1957an, Jean Cocteauk (1889-1963) barrualde osoan bere freskoak egin zituen. Margotu zuen lehenengo kapera izan zen. Freskoetan bost eszena nagusiak daude jasota: bietan Mediterraneo itsasoaren bizimodua ikus daiteke, beste hiruretan Petri apostoluaren bizitzaren gertaerak jasotzen dira.

## Ikus, gainera

* Jean Cocteau

## Kanpo loturak

* (Ingelesez):Jean Cocteau Saint-Pierre kaperan.
* (Gaztelaniaz):Informazio turistikoa.
* Datuak: Q13518767
* Multimedia: Chapelle Saint-Pierre de Villefranche-sur-Mer / Q13518767
# San Joan Bataiatzailearen eliza (Bourdalat)

San Joan Bataiatzailearen eliza (frantsesez: église Saint-Jean-Baptiste) Bourdalat herriko eliza erromanikoa da, ziur asko XIV. mendean eraikia. Erlijio Gerrak eta Iraultzaren ondorioz zaharberritu zuten. 1998an Frantziako gobernuak monumentu historiko izendatu zuen.

## Erreferentziak

* ↑ Mérimée, Frantziako Kultura Ministerioa. Église Saint-Jean-Baptiste de Richet. .

## Kanpo estekak

* Datuak: Q15953695
* Multimedia: Église Saint-Jean-Baptiste de Bourdalat / Q15953695
# San Joan Bataiatzailearen eliza (Iribas)

San Joan Bataiatzailearen eliza, Nafarroa Garaiko Iribas kontzejuan dagoen eliza bat da, Larraun udalerrian.
XIII. mendearen hasieran eraiki zen eta dorre luze bat izateaz gain, babestutako atari eder bat ere badu.
# San Joan Bataiatzailearen eliza (Diusse)

San Joan Bataiatzailearen eliza (frantsesez: église Saint-Jean-Baptiste; okzitanieraz: Glèisa de Sant Joan Batista) Diusseko eliza katolikoa da, 1997tik aurrera Frantziako monumentu historikoa dena.

## Erreferentziak

* ↑ Mérimée, Frantziako Kultura Ministerioa. Église Saint-Jean-Baptiste. .

## Kanpo estekak

* Datuak: Q3581950
* Multimedia: Église Saint-Jean-Baptiste de Diusse / Q3581950
# San Joan Bataiatzailearen eliza (Donazaharre)

San Joan Bataiatzailearen eliza, Urrutiakoa, Nafarroa Behereko Donazaharre herrian dauden XIII. mendeko erorkinak dira. Donejakue bideko geldialdi garrantzitsua zen. Egun kapera baten aztarnak bakarrik gordetzen dira. 1988tik Monumentu Historikoen zerrendan jasota dago.

## Historia

Santutegi hau Donazaharreko zaharrenetakoa da. Geldialdi garrantzitsua izan zen Santiago de Compostelako erromesaldian. Erromesek ibaia inguratzen zuten bertan edo Donibane Garazin bat egiten zuten Madeleine bidez. 1243an, Pierre Sanche d'Urrutiak kapera Orreagako abadiari eman zion.

## Ezaugarriak

Zirrikituz zulatutako lau hormek laukizuzen bat zehazten dute espazioa. Atari erromanikoa ia osorik gordetzen da. Arradoy harri gorriz egindako bi kontsola koniko txikiren gainean dagoen zezen batez gainatuta dago. Atetik, eskailera bat jaisten da beheko mailara. Eraikinaren goiko aldea agian defentsarako helburuetarako birmoldatua izan zen.

## Kanpo estekak

* Datuak: Q22920830
* Multimedia: Chapelle Saint-Jean-Baptiste d'Urrutia / Q22920830
# San Joan Bataiatzailearen eliza (Irisarri)

San Joan Bataiatzailearen eliza, baita ere Donibane eliza, Irisarriko parrokia eliza da. Elementu zaharrenak XV. eta XVI. mendetakoak dira. Kanpoko arkitektura eta ezkila dorrea ikusgarriak dira. San Joan Bataiatzailearen historia irudikatzen duten berinate koloretsuak ditu. Ondoan hilerria dago non disko formako hilarriak ikus daitezkeen. Eliza herriaren erdigunean dago.

## Historia

Eugène Goienetxeren arabera, baliteke egungo eliza Donibaneko oratorioa zegoen tokian eraiki izana. Kanpandorrean eraikitako XV. mendeko arku zorrotzeko bao handi batetik sartzen da bertara. Eraikina XVIII. mendearen hasieran zaharberritu zuten, baita XVIII. mendearen amaieran ere. Udal artxiboek 1847an elizari atxikitako eranskin bat aipatzen dute. E. Goienetxek 1860an egin zen zaharberritzeen berri eman zuen. Orduan arkupea eraiki zen. Udal artxiboak, bere aldetik, elizan eta kanpandorrean egin beharreko obren planoen eta zehaztapenen berri eman zuen 1866an. Need arkitektoak 1859an egindako planoak onartu ziren. 1871n, arkitekto berri batek, Mongaston jaunak, kanpandorrearen planoak egin zituen. Ezagutzen ez den arrazoiren batengatik, bigarren gailentze bat egiten da, neorromanikoa, gaur egun ikusten duguna. Argazki zaharrago batek erakusten duen bezala XX. mendearen hasieran egin zen. 1906ko inbentarioak bi galeria-maila aipatzen ditu elizaren barruan. Bakarra geratzen da. Bi beirate datatuak eta sinatuak daude, bestetik: lehena, koruan, hegoaldean, Baionako G. P. Dagrandek sinatua eta 1866ko data duena. Bigarrena, iparraldean, sartzean, Henri Gesta Tolosakoak sinatua eta 1923ko data duena.

## Iruditegia

* Hilerria eta ezkila-dorrea.
* Aldare nagusia.
* Beirate bat.
* Barruko ikuspegia.

## Erreferentziak

* ↑ https://www.en-pays-basque.fr/eu/lurralde-eta-helmuga/donibane-garazi-eta-bere-ibarra/irisari/
* ↑ p.culture.gouv.fr/notice/merimee/IA64000747

## Kanpo estekak

* (Frantsesez):POP : la plateforme ouverte du patrimoine.
* Datuak: Q38639498
* Multimedia: Église Saint-Jean-Baptiste (Irissarry) / Q38639498
# San Joan Bataiatzailearen eliza (Lekunberri)

San Joan Bataiatzailearen eliza, Nafarroa Garaiko Lekunberri udalerrian dagoen eliza bat da. Erromaniko eta gotiko arkitektura estilokoa da.
XIII. mendekoa da. Bi arkibolta puntadun dauzka, eta fatxadan kanpoaldeko hormabular sendoak. Hormabular hauek eraikuntza harria gehitua dute, eta kanpandorrearen alboan baita etxe bat ere. Dorreak laukizuzen oinplanoa du, eta honetan bi kanpai dauden bi bao.
* Datuak: Q89659757
* Multimedia: Church of Lekunberri / Q89659757
# San Joan Bataiatzailearen eliza (Balmaseda)

San Joan Bataiatzailearen eliza Balmasedan dagoen eliza da, Joan Bataiatzailearen omenez sagaratua. Hiribilduaren herrigunean, Cadagua ibaiaren ondoan dago.
Eraikin gotiko-errenazentista honek nabe eta abside bakarra ditu eta Joan Lopez de La Puente jaunak sortu zuen XV. mendiaren erdialdean.

## Erreferentziak

* ↑ Balmasedako Udala. San Joan Bautista eliza. .

## Kanpo estekak

* Datuak: Q47509318
* Multimedia: Church of San Juan Bautista del Moral / Q47509318
# San Joan Bataiatzailearen eliza (Cintruénigo)

San Joan Bataia­tzailearen eliza Cintruénigoko tenplu katolikoa da, Gotikoaren eta Pizkundearen arteko estiloak nahasten dituena. Euskal Herriko eliza kolumnario nabarmenen artean dago. XVI. mendeko lehen urteetan hasi baziren ere eraikuntza-lanak, hainbat al­ditatik igaroz mende beraren bukaera arte luzatu ziren. Erretaula nagusia nafar errenazimenduko lanik aipagarrienetakoa da. Bakearen Amabirjina gurtzen duen irudi bat bada elizaren barruan, herriaren zaindaria; XIV. mendeko egurrezko eskultura da.

## Ezaugarriak

Aurreko eliza erraustu ondoren, lau tartetako eliza berri bat bururatu zuen Iñigo Zarraga maisuari dagokio lehen diseinua. Lehen etapa hau, lana tasatu zenean, 1520an amaitu zen, eta eraikuntza-lanak 1577ra arte gel­ditu ziren. Orduan, Pedro Aulesti mar­kinarraren zuzendaritzapean hasi ziren berriro lanak, Martin Urizar eta Pedro Nabaskuesen lagun­tzarekin eta hauek, gangak eta estal­kiak modu egokian buka­tzen dituzten tasa­tzaileen iri­tziz. Dudarik gabe maisu hauei zor zaie eraikinaren egungo itxura; nahiz eta elizari, XIX. mendean, tarte bat gehiago eran­tsi eta habearte nagusian zegoen korua kendu zi­tzaion, presbiterioaren eskuinetara eramanez.
Gaur egungo egoeran baditu altuera bereko hiru habearte, hamar zutabe zilindrikoz mar­katuriko bost tarte, atikadun harroinak dituztenak, plinto altuak eta kapitel toskanoak. Zutabeek 1’55 metroko diametroa dute. Erdiko habearteak 8’75 metro neur­tzen ditu eta alboetakoek 5’95 metro. Habearteak ia 6 metrora iristen dira, eta presbiteriotik gertuenekoak 8 metrokoak dira. Alboetako habearteen burual­deek 3’45 metroko sakonera dute.
Aurreko mendeetako Euskal Herriko ohiko elizekin al­deraketak eginez harrigarria gerta­tzen den espazio hau izar gurutze-gangaz estalirik dago, tarte bakoi­tzean diseinu ezberdin bat duten nerbio zuzen eta okerdunak txandakatuz. Absidea poligonala du, Esteban Obrayren Errenazimentuko erretaularekin.
Eliza handi honek bi sarbide ditu: bata habearte nagusiaren atzeal­dean eta bestea epistolako habeartean.

## Erreferentziak

* Artikulu honen edukiaren zati bat Euskal Herri Enblematikoa entziklopediako Euskal artearen historia II liburutik txertatu zen 2015-08-25 egunean. Egile-eskubideen jabeak, Eusko Jaurlaritzak, liburu hori eta entziklopedia horretako beste zenbait Creative Commons Aitortu 3.0 Espainia lizentziarekin argitaratu ditu, Open Data Euskadi webgunean.

## Kanpo estekak

* Datuak: Q20871984
# San Joan Akrekoaren Ospitalea (Navarrete)

San Joan Akrekoaren Ospitalea (gaztelaniaz: Hospital de San Juan de Acre) Navarrete herriaren sarreran egon zen erromesen aterpe bat izan zen, gaur egun hondarretan aurkitzen dena.
Hondarrak La Serna eremuan aurkitzen dira, Río Mayor ibaiaren eta "Pasada de la Orden" bidearen arteko bidegurutzean.

## Historia

1185ean eraiki zen Donejakue bidean Konpostelara zihoazen erromesen atsedenleku izateko. Doña María Ramírezek fundatu zuen eta Akreko setioaren omenezko izena eman zion. Ospitalearen ondoan eliza altxatu zuen Martín de Baztán apezpikuak, Doña María Ramírezen seme zenak. Baztan abizena izan arren Navarreten jaioa zen eta Zamorako eta Osmako (Soria) apezpikua izatera iritsi zen. Jerusalemgo San Joan Ospitaleko Zaldunen Ordenaren babesean utzi zuten ospitalea.
XIII eta XIV. mendeetan eraikin aipagarria izan zen Donejakue bidean zehar baina XV. mendetik aurrera gainbeheran sartu zen, izan ere goiko solairua galdu zuen eta hiru ohe soilik izatera pasa baitzen.
XIX. mendean eraitsi zuten dagoeneko egoera kaskarrean aurkitzen zelako eta Mendizabalen Desamortizazioak bertan behera hustera behartu zuelako. Ateak eta leiho batzuek zutik jarraitu zuten eta 1887an Luis Barrón arkitektuak Navarreteko hilerrira aldatu zituen. 1990. urtean indusketa arkeologikoak abiatu zituzten.

## Arkitektura
### Eliza

Eliza gotikoa zen, erromaniko zantzu batzuk ere bazituena. Habearte bakarra zuen eta alboetan kapera bana. Gurutze greziarraren oinplanoa zuen eta abside oktogonala, alde bakoitzean hiruna zutabetxo eta horretaz gain kontraforteak zituen. Ospitalea eta eliza tribuna baten bidez lotzen ziren.

### Hilerriko atea

Elizaren atea izan zenak puntadun bost arkibolta ditu barnerantz txikitzen doazenak. Arkuek zerrahorztak eta diamante puntak dituzte apaingarri. Arkibolta bakoitzeko zutabeen kapiteletan landareak azaltzen dira eta gainean irudi batzuk daude baina nahiko egoera txarrean aurkitzen dira. Dobelatan ere irudiak daude: Kristo, Jainkoa, adar artean dagoen figura bat, aingeru bat eta azkenengoan bi burutako aingerua tronpetak jotzen. Arkiboltetatik gora okulu edo leiho zirkular at dago eta teilatuan, gurutzearen zapian, zaldunak borrokan azaltzen dituen irudi bat.
Atearen alboetan bi leiho agertzen dira, atearen estilo berean eraikiak.

## Erreferentziak

* ↑ Txantiloi:Es-GT «Hospital de San Juan de Acre» La Rioja Sin Barreras (Noiz kontsultatua: 2021-07-06).
* 1 2 Altura | Turismo Rural en La Rioja. (Noiz kontsultatua: 2021-07-06).
* 1 2 (Gaztelaniaz) «Ruinas del Hospital San Juan de Acre - Lugar de interés» La Rioja Turismo@es||| (Noiz kontsultatua: 2021-07-06).
* 1 2 3 4 «San Juan de Acre, Navarrete» www.arteguias.com (Noiz kontsultatua: 2021-07-06).
* 1 2 «NAVARRETE-SAN JUAN DE ACRE-A.Garcia Omedes» www.arquivoltas.com (Noiz kontsultatua: 2021-07-07).

## Kanpo estekak

* Datuak: Q20963329
* Multimedia: Ruins of Hospital of San Juan de Acre, Navarrete / Q20963329
# San Joan Basamortuan monasterioa

San Joan Basamortuan monasterioa (hebreeraz: מנזר יוחנן במדבר‎) XIII. mendeko eraikin frantziskotarra da. Izenaren "basamortua"k hebreeraz abereentzako larreak adierazi nahi ditu, ez guk ezagutzen dugun basamortu kontzeptoa.

## Eskaintza

Joan Bataiatzailea lurralde honetan bizi izan zen. Ein Karemetik gertu jaioa, tradizioaren eta Lukas ebanjelariaren arabera Joan "handitu eta indartu zen espirituan; eta basamortuan bizi izan zen Israel aurrean aurkeztu arte".

## Ezaugarriak

Ain el-Habis izeneko iturburu baten ondoan eraikia, basoz estalia dagoen malda batean, Even Sapirren iparraldean, Jerusalemgo hegoaldean dago. Monasterioak eliza du eta leize bat non esaten den San Joan bizi izan zen; bertan kapera bat dago. Hilobi bat dago, bestetik; esaten da bertan San Joanen ama, Elisabet, lurperatuta dagoela.

## Historia

Mamelukoen Sultanerriaren garaian eliza georgiarren eskuetan zegoen. Frantziskotarrek georgiarrei eraikinaren eta ondoko lorategiaren alokairua ordaindu zieten bertan egokitzeko. 1596an georgiarrek bide legaletik monasterioa berreskuratzen saiatu ziren azken aldiz, lortu gabe.

## Erreferentziak

* 1 2 https://web.archive.org/web/20160306045826/http://www.goisrael.es/Tourism_Spa/Tourist%20Information/Christian%20Themes/Details/Paginas/Monastery%20of%20St.%20John%20in%20the%20Wilderness.aspx

## Kanpo estekak

* Datuak: Q521836
* Multimedia: Monastery of St. John in the Wilderness / Q521836
# San Joan Bataiatzailea eliza (Orrio)

San Joan Bataiatzailea eliza Ezkabarte ibarreko Orrio kontzejuan XIII. mendeko kristiau eliza bat da, gotiko estiloan.

## Eraikina

Eraikin gotiko goiztiarra da, harriz egina, eta kontserbazio-egoera onean dago. Habearte bakarra, hiru aldeko burualde poligonala eta oinaldean habeartearen lehen atalaren gainean dagoen kanpandorrea ditu. Burualdeko eta nabeko kanpoko hormak kontrahormen bidez sendotzen dira, eta teilatu-hegalak jatorrizko euste-hagaburutxoak mantentzen ditu. Barrura sartzeko, harriz egindako ate gotiko bat dago, alboetan kontrahormak dituela. Arku zorrotza du, eta arkibolta lauak inposta molduratuen gainean. Erdiko pilarearen gainean arku zorrotz bikoitzeko arkupea dago babestuta. Barrualdea nerbiodun gangaz estalita dago kapera nagusian, eta kanoi zorrotzeko gangaz habeartean. Gaur egun, jatorrizko altzarien artean, Ama Birjinaren tailu gotiko bat dago, Haurra eserita duela, atzeko pinturek aizundua, presbiterioan dagoena, eta sagrarioko ate bat, taula gainean margotua, Cristo Ecce-Homoren buruarekin, koruan dagoena.

## Erreferentziak

* Nafarroako Entziklopedia Handia | ORRIO. (Noiz kontsultatua: 2021-12-31).

## Ikus, gainera

* Orrio
* Ezkabarte

## Kanpo estekak

* Datuak: Q65995771
# San Joan

San Joan, San Joanes, Done Joanes, Jaun Done Joanes, Jondoni Joanes (Lap. eta BNaf.) edo Jondane Joanes (Zub.) Kristautasuneko hainbat santuren izena da, hebreerazko יוחנן (Yôḥānnān) izenetik datorrena. San Joan festa eta sanjoanak Donibane jaiaren sinonimo dira zenbait tokitako euskaran (euskara batuan, toponimiarako eta jaieguna izendatzeko, Donibane hobetsi du Euskaltzaindiak).
Iban eta Jon (gizonezkoentzat) eta Ibane, Joana eta Jone (emakumezkoentzat) dira izen horrek gaur egungo euskaran dituen beste forma batzuk.
Hona hemen adieren zerrenda:

## Udako solstizioko ospakizunak

* San Joan festa edo Donibane jaia
* San Joan sua edo Donibane sua

## Botanika

* San Joan iratzea
* San Joan lorea

## Santuen izena
### Kristo ondorengo I. milurtekoa

* Joan Ebanjelaria. Erromako Latina atearen aurrean martirizatu omen zutenez, San Joan Ante Portam Latinam izenarekin gurtzen da Euskal Herriko hainbat baselizatan.
* Joanes Bataiatzailea, Jesusen lehengusu omen zena.
* Joan Krisostomo (347-407), Kostantinoplako artzapezpikua.
* Joan Kasiano (gutxi gorabehera 360-433)
* Joan I.a (470-526), aita santua.
* Joan Klimako (gutxi gorabehera 579-649), greziar fraide eta idazlea.
* Joan Damaskotarra (gutxi gorabehera 676-749), Eliza Katolikoko aita.
* Joan Gualberto (gutxi gorabehera 995-1073) italiar abadea.

### Kristo ondorengo II. milurtekoa

* Joan Jainkoarena (gutxi gorabehera 1495-1550), sortzez portugaldarra, Espainian eragin handiena izan duten erlijiosoetako bat.

## Erreferentziak

* ↑ Euskaltzaindia. 66. araua: Santutegiko izen ohikoenak. .
* ↑ Euskaltzaindia. 125. araua: San, santu, done eta besteren erabilera. .
* ↑ Euskaltzaindiaren 66. araua («Santutegiko izen ohikoenak»): «Toponimian eta jaieguna izendatzeko, Donibane izena hobesten da: Donibane Garazi, Pasai Donibane, Donibane sua, Donibane jaia, tokian tokiko erabilerak baztertu gabe».
* 1 2 «Leizarragak Bataiatzaileari Joanes deritzo eta apostoluari Joan» (Euskaltzaindiaren 66. araua, «Santutegiko izen ohikoenak»).

## Ikus, gainera

* Donibane
* San Juan

## Kanpo estekak

* Joseba Aurkenerena: Donibane Gaua eta udako solstizioa - 1
* Joseba Aurkenerena: Donibane Gaua eta udako solstizioa - 2
* Joseba Aurkenerena: Jondone Joane, sugeak eta apoak erre!
* Joseba Aurkenerena: Jondoni Joane, ekibegia zeru gorenean
* Datuak: Q924932